L’Eliana inaugura la remodelada Casa de la Cultura
21 de juny de 2024

L'Ajuntament de l'Eliana ha inaugurat aquesta vesprada la remodelada Casa de la Cultura. Un edifici resultat d'un procés de reforma integral que ha volgut mantenir la seua essència (parlem d'una construcció dels anys 60/70) però adaptant-la a les noves necessitats dels veïns i veïnes del municipi.

La inversió, de més de 2.500.000 euros, ha comptat amb la subvenció del Govern d'Espanya a través de l'Agenda Urbana de més de 600.000 € i també ha contribuït la Diputació de València a través del Pla d'Inversions 2021/2023, a més de fons propis de l'Ajuntament.

Així, el remodelat edifici consta d’un Espai Jove, format per una gran sala per a oci educatiu i aules per a formació; la Biblioteca, que compta amb el servei de préstec de llibres, espai de lectura i bebeteca i biblioteca juvenil. A més, en les instal·lacions es podrà gaudir d'una sala multiusos, on es podrà a més de representar obres de teatre, actuacions culturals en directe o projeccions; gaudir d'exposicions.

En la planta de dalt es troba la nova sala d'estudi. Un espai diàfan de més de 500 metres quadrats destinats a facilitar l'estudi a la joventut del municipi. També estan a la disposició de la ciutadania aules de treball en equip, així com una especial per a l'estudi de persones que estan opositant. L'edifici, sostenible mediambientalment a través de plaques solars i mesures d'eficiència energètica, compta també amb jardins verticals i terrasses en la part de dalt habilitades per al descans.

"Com a alcalde de l'Eliana volguera, aquesta vesprada, donar les gràcies a totes i a tots els que han fet possible que la Casa de la Cultura haja estat considerada per molta gent com la casa de tots. Un espai on mai ens hem trobat estranys i on hem pogut créixer i formar-nos com a persones. Gràcies als que van crear aquell edifici i a les persones que l’han mantinguda al llarg dels anys”, ha explicat Salva Torrent.

Cal recordar que el mes de gener passat el Ple de l'Ajuntament de l'Eliana va aprovar per majoria absoluta posar el nom de l'exalcalde, Josep Maria Àngel, a aquest nou edifici. L'alcalde de l'Eliana ha agraït “els 24 anys de dedicació al nostre poble des de la política municipal. Josep Maria Àngel va ser un bon alcalde. Un home molt pròxim a la ciutadania. Sempre disposat a escoltar els veïns i veïnes. I sempre disposat a ajudar a la gent”.

Un acte que ha comptat amb la presència de la ministra de Ciència, Innovació i Universitats, Diana Morant; amb la delegada del Govern a la Comunitat Valenciana, Pilar Bernabé; la corporació municipal, així com amb diputats autonòmics i provincials i alcaldes i alcaldesses de la província de València.

Morant ha recalcat que "defensar la cultura és protegir la democràcia i millorar la vida de les persones. Per això hui inaugurem aquesta Casa de la Cultura a l'Eliana, una ciutat refugi de drets i llibertats gràcies a les seues polítiques progressistes".